proxectonos/corpus_dominio_legal_administrativo_tmp huggingface dataset:
RESOLUCIÓN do 29 de outubro de 2007 pola que se incrementa o crédito, con fondos Feader, destinado ás subvencións aos proxectos dinamizadores das áreas rurais de Galicia, convocadas por Resolución do 23 de marzo de 2007.
AXENCIA GALEGA DE DESENVOLVEMENTO RURAL — III. OUTRAS DISPOSICIÓNS — 06/11/2007

Por resolución do director xeral da Axencia Galega de Desenvolvemento Rural-Agader do 23 de marzo de 2007 aprobáronse as bases reguladoras das subvencións aos proxectos dinamizadores das áreas rurais de Galicia e convocáronse as correspondentes para o período 2007-2008 (DOG nº 71, do 12 de abril).
Tendo en conta o elevado número de solicitudes presentadas e da súa calidade, que teñen encadramento nalgunha das medidas de desenvolvemento rural do Eixo 3, Calidade de vida nas zonas rurais e diversificación da economía rural, do Programa de Desenvolvemento Rural de Galicia 2007-2013, que se vai financiar co Fondo Europeo Agrario de Desenvolvemento Rural (Feader) e sendo previsible a súa próxima aprobación, considérase conveniente facer uso das dispoñibilidades orzamentarias de fondos Feader existentes nos orzamentos de 2007.
En consecuencia, cómpre ampliar o importe dos créditos cofinanciados con cargo a fondos Feader destinados ao financiamento das subvencións que poderán ser concedidas ao abeiro da referida Resolución do 23 de marzo de 2007.
O Consello de Dirección de Agader, na súa reunión do 21 de xuño de 2007, delegou no director xeral de Agader a aprobación dos procedementos de selección de actuacións con cargo ao Fondo Galego de Desenvolvemento Rural así como para súa xestión orzamentaria e a distribución dos seus recursos. Neste marco, procede a aprobación da ampliación do crédito previsto na convocatoria das subvencións aos proxectos dinamizadores das áreas rurais de Galicia.
Polo que antecede,
RESOLVO:
1. Incrementar o crédito destinado ás subvencións aos proxectos dinamizadores das áreas rurais de Galicia, convocadas para o período 2007-2008 por Resolución do 23 de marzo de 2007. O incremento, que terá a mesma distribución por anualidades prevista na convocatoria (60% para a anualidade 2007 e 40% para a anualidade 2008), é o seguinte:
Partida				Importe
02.01 02/31 656800		4.400.000 
02.01 02/32 656800		4.500.000 
02.01 02/04 656800		1.129.135 
Este incremento de crédito non reabre o prazo de presentación de solicitudes.
2. Aqueles proxectos que resulten subvencionados con cargo ao Feader deberán cumprir cos requisitos e obrigas derivados da natureza deste fondo, de acordo co Regulamento (CE) nº 1698/2005 e cos regulamentos de aplicación, o Regulamento (CE) nº 1974/2006 e o Regulamento (CE) nº 1975/2006.
3. Contra esta resolución cabe interpor recurso potestativo de reposición ante o Consello de Dirección de Agader no prazo dun mes contado desde o día seguinte ao da súa publicación no DOG, ou directamente recurso contencioso-administrativo, no prazo de dous meses contados desde o día seguinte ao da citada publicación.
Santiago de Compostela, 29 de outubro de 2007.
Edelmiro López Iglesias
Director xeral da Axencia Galega de Desenvolvemento Rural
ORDE do 29 de outubro de 2007 pola que se dispón o nomeamento de vogal do Consello de Administración da Autoridade Portuaria de Vigo e a súa ría.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 05/11/2007

O artigo 40 da Lei 27/1992, do 24 de novembro, de portos do Estado e da mariña mercante, dispón que a designación dos vogais dos consellos de administración das autoridades portuarias dos portos de interese xeral será acordada polo órgano competente da comunidade autónoma por proposta das administracións públicas, entidades e organismos a que representen aqueles.
Polo exposto, e vista a proposta do Concello de Moaña, e en exercicio da facultade que me foi atribuída polo Consello da Xunta de Galicia, na súa reunión do día 10 de xaneiro de 2002,
DISPOÑO:
O nomeamento de Víctor Pastoriza Lino como vogal do Consello de Administración da Autoridade Portuaria de Vigo e a súa ría, en representación do Concello de Moaña.
Santiago de Compostela, 29 de outubro de 2007.
María José Caride Estévez
Conselleira de Política Territorial, Obras Públicas
e Transportes
Ver referencia pdf "21300D002P007.PDF"
ORDE do 29 de outubro de 2007 pola que se dispón o cesamento de vogal do Consello de Administración da Autoridade Portuaria de Vigo e a súa ría.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — II. AUTORIDADES E PERSOAL — 05/11/2007

O artigo 40 da Lei 27/1992, do 24 de novembro, de portos do Estado e da mariña mercante, dispón que a separación dos vogais dos consellos de administración das autoridades portuarias dos portos de interese xeral será acordada polo órgano competente da comunidade autónoma por proposta das organizacións, organismos e entidades a que representen aqueles.
Polo exposto, e vista a proposta do Concello de Moaña, e en exercicio da facultade que me foi atribuída polo Consello da Xunta de Galicia, na súa reunión do día 10 de xaneiro de 2002,
DISPOÑO:
O cesamento de Julio Martínez Rodríguez como vogal do Consello de Administración da Autoridade Portuaria de Vigo e a súa ría, en representación do Concello de Moaña, agradecéndolle os servizos prestados.
Santiago de Compostela, 29 de outubro de 2007.
María José Caride Estévez
Conselleira de Política Territorial, Obras
Públicas e Transportes
b) NOMEAMENTOS CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES
ORDE do 24 de outubro de 2007 pola que se amplía o prazo máximo de xustificación dos investimentos realizados ao abeiro da Orde do 11 de maio, pola que se establecen as bases reguladoras das axudas para o fomento do asociacionismo na utilización de maquinaria agrícola en Galicia, e se convocan para o ano 2007.
CONSELLERÍA DO MEDIO RURAL — III. OUTRAS DISPOSICIÓNS — 30/10/2007

A Consellería do Medio Rural convocou para o ano 2007 axudas a entidades asociativas que impulsen modelos de utilización de maquinaria e equipamentos de xeito colectivo, reducindo deste xeito o impacto que supoñen os elevados prezos de adquisición e amortización nas explotacións galegas, mediante a Orde do 11 de maio (DOG nº 95, do 18 de maio).
Nesa orde establécese que o prazo máximo de xustificación dos investimentos obxecto da axuda non poderá superar con carácter xeral a data do 31 de outubro de 2007, agás para aqueles investimentos en construcións, que poderán ser xustificados ata o 31 de outubro do ano seguinte.
O mesmo artigo 15º establece na súa redacción as consecuencias derivadas do incumprimento deste prazo, chegando mesmo á perda da subvención concedida.
O atraso na publicación da normativa, xunto coas dificultades e longo prazo de presentación da documentación acreditativa, así como o número elevado de solicitudes, motivou que o proceso de avaliación e resolución dos expedientes se alongase máis alá do previsto, polo que se entende necesario ampliar o prazo máximo establecido na citada orde para a xustificación dos expedientes nesta anualidade.
Por todo o exposto, e de acordo co establecido no artigo 30.1º.3 do Estatuto de autonomía de Galicia, e no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, a Lei 1/1983, reguladora da Xunta e da súa presidencia,
DISPOÑO:
Artigo único.-A presente orde ten por obxecto modificar o parágrafo primeiro do punto 1 do artigo 15 da Orde do 11 de maio de 2007, pola que se establecen as bases reguladoras das axudas para o fomento do asociacionismo na utilización de maquinaria agrícola en Galicia, e se convocan para o ano 2007, que quedaría redactado como segue:
Artigo 15º.-Xustificación e pagamento.
1. A xustificación do gasto correspondente aos investimentos subvencionables para cada unha das liñas de axuda reguladas nesta orde, deberase realizar antes do 30 de novembro do ano en curso, agás os investimentos en construccións que poderán ser xustificados ata o 31 de outubro do ano seguinte.
Santiago de Compostela, 24 de outubro de 2007.
Alfredo Suárez Canal
Conselleiro do Medio Rural
ORDE do  23 de outubro 2007 pola que se fai pública a ampliación do importe existente para a concesión de subvencións públicas mediante contratos programa para a formación de persoas traballadoras ocupadas na Comunidade Autónoma de Galicia para 2007, convocadas pola Orde do 20 de agosto de 2007.
CONSELLERÍA DE TRABALLO — III. OUTRAS DISPOSICIÓNS — 29/10/2007

A Orde do 6 de agosto de 2007 (DOG nº 160, do 20 de agosto), establece na súa disposición adicional segunda que se poderán efectuar resolucións complementarias no caso de que haxa incrementos das cantidades asignadas á comunidade autónoma, que deberán provir de incorporacións, ampliacións, remanentes ou xeracións de crédito.
En consecuencia, como existen outras dotacións que poden ser utilizadas para os mesmos fins, cómpre ampliar o importe dos créditos destinados ás axudas que poderán ser concedidas ao abeiro da referida Orde do 6 de agosto de 2007, coa finalidade de facer chegar estas ao maior número de beneficiarios posibles.
Por todo o exposto, e no uso das facultades que me foron conferidas,
DISPOÑO:
Artigo único.
Primeiro.-Amplíase o importe total das axudas que se van conceder ao abeiro da Orde do 6 de agosto de 2007, nas seguintes contías e aplicacións orzamentarias, que figuran dotadas nos orzamentos xerais da Comunidade Autónoma de Galicia para o ano 2007:
16.03.323B.481.0 polo importe de 4.908.908,16 ; código proxecto 200400519.
16.03.323B.481.0 polo importe de 400.780,24 ; código proxecto 200700656.
Segundo.-Esta modificación non afecta o prazo establecido na referida orde para a presentación de solicitudes.
Santiago de Compostela, 23 de outubro de 2007.
Ricardo Jacinto Varela Sánchez
Conselleiro de Traballo
Advertidos erros, na devandita resolución, publicada no DOG nº 208, do venres 26 de outubro de 2007, cómpre efectuar a oportuna corrección:
Na páxina 17.277, no anexo, liña MECCA, en lugar da liña final incompleta debe dicir:
RESOLUCIÓN do 8 de outubro de 2007 pola que se procede a darlles publicidade ás subvencións concedidas ao abeiro da Orde do 26 de abril de 2007 pola que se establecen as bases para a concesión, en réxime de concorrencia competitiva, de subvencións encamiñadas ao fomento da seguridade e saúde no ámbito da minaría galega e se procede á súa convocatoria para o ano 2007 (IN303A) (Diario Oficial de Galicia número 89, do 9 de maio).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 29/10/2007

De conformidade co artigo 18 da Lei 38/2003, do 17 de novembro, xeral de subvencións e co atigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, os órganos administrativos concedentes publicarán no Diario Oficial de Galicia, e nos termos que se fixen regulamentariamente, as subvencións concedidas con expresión da convocatoria, do programa e do crédito orzamentario a que se imputen, do beneficiario, da cantidade concedida e da finalidade ou as finalidades da subvención.
No artigo 21 do anexo I da Orde do 26 de abril de 2007 pola que se establecen as bases para a concesión, en réxime de concorrencia competitiva, de subvencións encamiñadas ao fomento da seguridade e saúde no ámbito da minaría galega e se procede á súa convocatoria para o ano 2007 (IN303A) (DOG nº 89, do 9 de maio), establécese que no prazo máximo de tres meses contados desde a data de resolución da concesión se publicará no Diario Oficial de Galicia a relación das subvencións concedidas.
En consecuencia, en uso das atribucións que me foron conferidas,
RESOLVO:
Único.-Ordenar a publicación no Diario Oficial de Galicia das axudas concedidas ao abeiro da Orde do 26 de abril de 2007 pola que se establecen as bases para a concesión, en réxime de concorrencia competitiva, de subvencións encamiñadas ao fomento da seguridade e saúde no ámbito da minaría galega, que se relacionan no seguinte anexo «Subvencións concedidas».
Santiago de Compostela, 8 de outubro de 2007.
Fernando Xabier Blanco Álvarez
Conselleiro de Innovación e Industria
Ver referencia pdf "20900D003P007.PDF"
ORDE do 15 de outubro de 2007 pola que se autoriza o cambio de titularidade do centro privado Santo Domingo da Coruña.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/10/2007

Examinado o expediente presentado polo centro privado Santo Domingo da Coruña, en que solicita o cambio de titularidade do devandito centro.
Resultando que mediante escritura pública notarial, Padres Dominicos cede a súa titularidade, para todos os efectos, a Fundación Educativa Santo Domingo, aceptando esta a dita cesión.
Resultando que o referido centro docente ten a correspondente autorización para impartir ensinanzas.
Vistos o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que o desenvolve.
Considerando que se cumpriron neste expediente os requisitos exixidos pola normativa vixente nesta materia.
Esta consellería, por proposta da Dirección Xeral de Ordenación e Innovación Educativa,
DISPÓN:
Primeiro.-Autorizar o cambio de titularidade do centro privado Santo Domingo da Coruña, código 15004654, a favor da Fundación Educativa Santo Domingo, con todos os dereitos e obrigas contraídas polo cesionista Padres Dominicos, sen prexuízo das responsabilidades que puidesen recaer sobre o anterior titular do centro por actos ou omisións realizados antes do cambio de titularidade que se autoriza. O cambio de titularidade non afectará o réxime de funcionamento do centro.
Segundo.-Inscribir esta modificación no Rexistro de Centros dependente desta consellería.
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 15 de outubro de 2007.
Laura Sánchez Piñón
Conselleira de Educación e Ordenación Universitaria
ORDE do 22 de outubro de 2007 pola que se modifica a do 31 de xaneiro, pola que se regulan as bases polas que se rexerá a concesión de subvencións destinadas á prestación de servizos sociais polas corporacións locais e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 29/10/2007

A Orde do 31 de xaneiro de 2007, pola que se regulan as bases polas que se rexerá a concesión de subvencións destinadas á prestación de servizos sociais polas corporacións locais e se procede á súa convocatoria (DOG nº 27, do 7 de febreiro), establece, no seu artigo 7, un importe total dispoñible para o exercicio 2007 de 22.428.862,18  destinado ao financiamento das subvencións que, ao abeiro desta, poderán ser concedidas aos solicitantes, «sen prexuízo de ulteriores variacións producidas como consecuencia de modificacións orzamentarias». De conformidade co disposto neste precepto xa foi incrementado sucesivamente o importe destinado a financiar estas subvencións polas contías adicionais de 6.256.802,64  e de 1.208.364,00 , a través das correspondentes ordes de modificación, de datas do 23 de abril de 2007 (DOG nº 83, do 30 de abril) e do 12 de xullo de 2007 (DOG nº 141, do 20 de xullo).
En consecuencia, como existen dispoñibilidades orzamentarias que poden ser utilizadas para os mesmos fins, procedentes dunha xeración de crédito financiada coas achegas económicas estatais á Comunidade Autónoma de Galicia para a atención ás persoas en situación de dependencia, cómpre ampliar o importe dos créditos correspondentes ao exercicio 2007 destinados ao financiamento das subvencións que poderán ser concedidas ao abeiro da referida Orde do 31 de xaneiro de 2007, na contía adicional de 9.644.127,67 , coa finalidade de facer chegar estas subvencións ao maior número de beneficiarios posible e en contía suficiente para garantir unha adecuada atención ás persoas en situación de dependencia por parte dos servizos sociais de atención primaria das corporacións locais.
Por todo o exposto e no uso das facultades que me foron conferidas,
DISPOÑO:
Artigo único.
1. Amplíase o importe total correspondente ao exercicio 2007 destinado ao financiamento das subvencións que se van conceder ao abeiro da Orde do 31 de xaneiro de 2007, pola que se regulan as bases polas que se rexerá a concesión de subvencións destinadas á prestación de servizos sociais polas corporacións locais e se procede á súa convocatoria, na seguintes contías e aplicacións orzamentarias:
05.31.313C.460.5 por importe de 2.644.127,67 .
05.31.313C.460.6 por importe de 7.000.000,00 .
2. Esta modificación non afecta o prazo establecido na referida orde para a presentación de solicitudes.
Disposición derradeira
Única.-Esta disposición entrará en vigor o día seguinte da súa publicación.
Santiago de Compostela, 22 de outubro de 2007.
Anxo Manuel Quintana González
Vicepresidente da Igualdade e do Benestar
CORRECCIÓN de erros.-Resolución do 9 de outubro de 2007 pola que se lles dá publicidade ás axudas concedidas ao abeiro da Orde do 3 de abril de 2007, pola que se establecen as bases reguladoras para a concesión, en réxime de concorrencia competitiva, das subvencións ás asociacións de comerciantes sen fins de lucro, para a incentivación da demanda comercial (liña INCEN), fomento da cooperación empresarial e da calidade (liña COOP) e desenvolvemento equilibrado dos centros comerciais abertos de Galicia e eixes comerciais (liña MECCA) en desenvolvemento do Plan de renovación e mellora do comercio galego, e se procede á súa convocatoria (IN 219 A) (Diario Oficial de Galicia número 70, do 11 de abril).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 29/10/2007

Ver referencia pdf "20900D005P009.PDF"
ORDE do 19 de outubro de 2007 pola que se resolve a convocatoria de axudas económicas para a realización de actividades de formación dirixidas ao profesorado de niveis non-universitarios da Comunidade Autónoma de Galicia durante o ano 2007 e organizadas polos movementos de renovación pedagóxica ou polas asociacións e fundacións con fins pedagóxicos.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/10/2007

Por Orde do 28 de maio de 2007 (DOG do 6 de xuño), conváronse axudas económicas para a realización de actividades de formación dirixidas ao profesorado de niveis non-universitarios da Comunidade Autónoma de Galicia durante o ano 2007 e organizadas polos movementos de renovación pedagóxica ou polas asociacións e fundacións con fins pedagóxicos, legalmente constituídas, aprobáronse as súas bases reguladoras.
Vista a proposta formulada pola comisión de selección, e de conformidade coa base 10 da convocatoria,
RESOLVO:
Primeiro.-Conceder, con cargo ao concepto orzamentario 09.02.422I.481.0, as axudas que se relacionan no anexo I desta orde.
Segundo.-Denegar as axudas solicitadas, polos motivos que se especifican, ás asociacións que figuran no anexo II desta orde.
Terceiro.-O pagamento das axudas económicas farase unha vez realizada a debida xustificación. A xustificación farase de xeito individualizado, por actividade, segundo a cantidade asignada pola comisión de selección.
Cuarto.-O prazo de xustificación das actividades realizadas ata o 30 de setembro de 2007 será dentro dos dez días hábiles seguintes ao da publicación desta orde de resolución de convocatoria; as actividades que se realicen en outubro e novembro deberán xustificarse antes do 30 de novembro do mesmo ano.
Quinto.-Autorízase a Dirección Xeral de Ordenación e Innovación Educativa para ditar as instrucións necesarias para a aplicación e desenvolvemento desta orde.
Sexto.-Contra esta resolución os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia, de conformidade co artigo 46 da Lei 29 /1998, do 13 de xullo, reguladora da xurisdición contencioso-administrativa.
Santiago de Compostela, 19 de outubro de 2007.
Laura Sánchez Piñón
Conselleira de Educación e Ordenación Universitaria
Ver referencia pdf "21000D006P014.PDF"
Ver referencia pdf "21000D008P015.PDF"
DECRETO 202/2007, do 18 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de mellora da seguranza viaria nas estradas AC-122: p.k. 3+340 ao 4+900 e AC-133: p.k. 4+630 ao 7+000. Clave AC/06/211.06.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 30/10/2007

Con data do 19 de xullo de 2007 o director xeral de Obras Públicas, por delegación da conselleira de Política Territorial, Obras Públicas e Transportes, aprobou o proxecto de mellora da seguranza viaria nas estradas AC-122: p.k. 3+340 ao 4+900 e AC-133: p.k. 4+630 ao 7+000. Clave AC/06/211.06.
Os bens e dereitos en que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas, e a súa asignación á Consellería de Política Territorial, Obras Públicas e Transportes, considerándose xustificada a referida declaración pola súa incidencia favorable na seguranza viaria. As múltiples edificacións dispersas que hai no contorno da estrada xeran moito tránsito peonil, polo que é necesario darlle unha alternativa segura afastada do tráfico rodado. Tamén é necesario mellorar algunhas interseccións de camiños que teñen pouca visibilidade.
En virtude de todo lo exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes, e logo de deliberación do Consello da Xunta de Galicia na súa reunión do día dezaoito de outubro de dous mil sete,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído para efectos de expropiación no proxecto de mellora da seguranza viaria nas estradas AC-122: p.k. 3+340 ao 4+900 e AC-133: p.k. 4+630 ao 7+000. Clave AC/06/211.06.
Santiago de Compostela, dezaoito de outubro de dous mil sete.
Emilio Pérez Touriño
Presidente
María José Caride Estévez
Conselleira de Política Territorial
Obras Públicas e Transportes
DECRETO 201/2007, do 18 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de mellora da seguranza viaria na AC-566 Narón (AC-862)-Campo do Hospital (AC-862); p.k. 1+150 ao 2+570. Clave AC/06/212.06.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 30/10/2007

Con data do 10 de setembro de 2007, o director xeral de Obras Públicas, por delegación da conselleira de Política Territorial, Obras Públicas e Transportes, aprobou o proxecto de mellora da seguranza viaria na AC-566 Narón (AC-862)-Campo do Hospital (AC-862); p.k. 1+150 ao 2+570. Clave AC/06/212.06.
Os bens e dereitos en que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo 2 do Decreto 156/1982, do 15 de decembro, sobre asunción de transferencias en materia de estradas, e a súa asignación á Consellería de Política Territorial, Obras Públicas e Transportes, considerándose xustificada a referida declaración pola súa incidencia favorable na seguranza viaria. No contorno da estrada xurdiron varias empresas que provocan moito movemento de camións, para regular os accesos á estrada é necesario reformala para dotala de vías de servizo o que obriga a reformar as interseccións.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes, e deliberación do Consello da Xunta de Galicia na súa reunión do día dezaoito de outubro de dous mil sete,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído para efectos de expropiación no proxecto de mellora da seguranza viaria na AC-566 Narón (AC-862)-Campo do Hospital (AC-862); p.k. 1+150 ao 2+570. Clave AC/06/212.06.
Santiago de Compostela, dezaoito de outubro de dous mil sete.
Emilio Pérez Touriño
Presidente
María José Caride Estévez
Conselleira de Política Territorial
Obras Públicas e Transportes
DECRETO 200/2007, do 11 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado do acondicionamento da estrada OU-101 Ourense-Maceda, treito: acceso parque tecnolóxico-Maceda. Clave OU/02/003.01.2.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 30/10/2007

Con data do 23 de maio de 2005, o director xeral de Obras Públicas, por delegación do conselleiro de Política Territorial, Obras Públicas e Vivenda, aprobou o proxecto de trazado do acondicionamento da estrada OU-101 Ourense-Maceda, treito: acceso parque tecnolóxico-Maceda. Clave: OU/02/003.01.2.
Os bens e dereitos en que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Transportes, considerando xustificada a referida declaración pola mellora dos tempos de percorrido entre Ourense e Maceda, como pola súa incidencia na seguridade viaria ao acondicionar e reordenar os accesos á estrada OU-101 no treito parque tecnolóxico-Maceda.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes e logo da deliberación do Consello da Xunta de Galicia na súa reunión do día once de outubro de dous mil sete,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios que se concretan no expediente administrativo instruído, para os efectos de expropiación no proxecto de trazado do acondicionamento da estrada OU-101 Ourense-Maceda, treito: acceso parque tecnolóxico-Maceda. Clave: OU/02/003.01.2.
Santiago de Compostela, once de outubro de dous mil sete.
Emilio Pérez Touriño
Presidente
María José Caride Estévez
Conselleira de Política Territorial Obras Públicas
e Transportes
ORDE do 30 de outubro de 2007 pola que se modifica a do 1 de maio pola que se convocaban axudas a asociacións e institucións culturais para a realización de actividades de promoción da lectura e a creación de clubs de lectura.
CONSELLERÍA DE CULTURA E DEPORTE — III. OUTRAS DISPOSICIÓNS — 31/10/2007

Coa data do 29 de maio de 2007 (DOG nº 102) publicouse a orde desta consellería do 1 de maio de 2007, pola que se convocaban axudas a asociacións e institucións culturais para a realización de actividades de promoción da lectura e a creación de clubs de lectura.
Esta era a primeira vez que se realizaba unha convocatoria deste tipo, e a resposta diante dela superou todas as expectativas polo que ao número de solicitantes se refire; daquela, xerouse unha complexidade na xestión e unha carga de traballo non previstas, o que supuxo un atraso na resolución da convocatoria.
No artigo 9.2º da orde establecíase que os beneficiarios quedarían obrigados a xustificar as subvencións no prazo dos 20 días hábiles seguintes á finalización da actividade e, en todo caso, antes do 1 de novembro de 2007. Tendo en conta a data da resolución e notificación da axuda concedida, é necesario ampliar este prazo, para o obxecto de facer posible a normal xustificación das actividades realizadas.
Visto o anterior,
DISPOÑO:
Artigo 1º.-Ampliación do prazo.
Ampliar ata o 13 de novembro o prazo límite previsto no artigo 9.2º da orde de convocatoria, para a xustificación da subvención por parte dos beneficiarios.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de outubro de 2007.
Ánxela Bugallo Rodríguez
Conselleira de Cultura e Deporte
RESOLUCIÓN do 10 de outubro de 2007, da Secretaría Xeral da Consellería de Pesca e Asuntos Marítimos, pola que se lles dá publicidade aos convenios de colaboración subscritos por esta consellería no segundo cuadrimestre do ano 2007.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 31/10/2007

O artigo 11 da Lei 4/2006, do 30 de xuño, de transparencia e boas prácticas na Administración pública galega (Diario Oficial de Galicia nº 136, do 14 de xuño), imponlle a cada consellería da Xunta de Galicia a obriga de publicar no Diario Oficial de Galicia unha relación dos convenios de colaboración subscritos no cuadrimestre anterior.
En consecuencia, e para darlle cumprimento a esa obriga, por medio desta resolución dáselle publicidade á relación dos convenios subscritos pola Consellería de Pesca e Asuntos Marítimos nos meses de maio, xuño, xullo e agosto do ano 2007, que se incorpora como anexo a esta resolución.
Santiago de Compostela, 10 de outubro de 2007.
Miguel Ángel López Sieiro
Secretario xeral da Consellería de Pesca
e Asuntos Marítimos
Ver referencia pdf "21100D010P062.PDF"
Ver referencia pdf "21100D012P063.PDF"
ORDE do 29 de outubro de 2007 pola que se amplía para o ano 2007 o prazo de presentación da documentación de xustificación establecido na do 24 de abril, pola que se aproban as bases reguladoras para a concesión de axudas e subvencións, en réxime de concorrencia competitiva, que teñen por obxecto a realización de obras de construción, mellora, acondicionamento e reforma de instalacións deportivas de titularidade pública ou privada e a adquisición de equipamentos deportivos, e pola que se convocan as correspondentes ao ano 2007.
CONSELLERÍA DE CULTURA E DEPORTE — III. OUTRAS DISPOSICIÓNS — 31/10/2007

Pola Orde do 24 de abril de 2007 (publicada no DOG nº 88, do 8 de maio) aprobáronse as bases reguladoras para a concesión de axudas e subvencións, en réxime de concorrencia competitiva, para a realización de obras de construción, mellora, acondicionamento e reforma de instalacións deportivas de titularidade pública ou privada e para a adquisición de equipamentos deportivos, procedéndose á convocatoria das correspondentes ao ano 2007.
A base 8ª da citada orde, no seu parágrafo primeiro, establece que os beneficiarios das axudas deberán xustificar a realización das accións subvencionadas antes do día 1 de novembro de cada exercicio económico.
Non obstante, e por causas sobrevidas, o prazo establecido resulta de difícil cumprimento tanto para as axudas que teñen por obxecto a adquisición de equipamentos como, con maior motivo, para as que se refiren á realización de obras de construción, mellora, acondicionamento e reforma de instalacións deportivas, debido aos específicos procedementos de licitación que, nalgúns dos casos, deben ser seguidos, o cal xustifica a ampliación do devandito prazo diferenciando ambos os tipos de axudas e con efectos exclusivos para o ano 2007.
De acordo co anterior, vistas a Lei 38/2003, do 17 de novembro, xeral de subvencións, o seu regulamento de desenvolvemento aprobado polo Real decreto 887/2006, do 21 de xullo, o artigo 78 do Decreto lexislativo 1/1999, do 7 de outubro, o Decreto 287/2000, do 21 de novembro, que o desenvolve, así como o resto da normativa aplicable,
DISPOÑO:
Artigo único.-Amplíase o prazo de xustificación da realización das accións subvencionadas previsto na base 8ª da Orde do 24 de abril de 2007, con efectos exclusivos para o ano 2007, quedando establecido do seguinte xeito:
-Axudas para a realización de obras de construción, mellora, acondicionamento e reforma de instalacións deportivas: ata o 1 de decembro de 2007.
-Axudas para a adquisición de equipamentos: ata o 12 de novembro de 2007.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 29 de outubro de 2007.
P.D. (Orde 12-1-2007)
Marta Souto González
Directora xeral para o Deporte
ORDE do  30 de outubro de 2007 pola que se modifica a do 28 de maio, pola que se convocaban axudas para a promoción, produción e edición do libro galego, no que se refire á tradución para outras linguas de obras publicadas orixinariamente en galego e á tradución para o galego de obras publicadas orixinariamente noutras linguas.
CONSELLERÍA DE CULTURA E DEPORTE — III. OUTRAS DISPOSICIÓNS — 31/10/2007

Con data do 13 de xuño de 2007 (DOG nº 113) publicouse a orde desta consellería do 28 de maio de 2007, pola que se convocaban axudas para a promoción, produción e edición do libro galego, no que se refire á tradución para outras linguas de obras publicadas orixinariamente en galego e á tradución para o galego de obras publicadas orixinariamente noutras linguas.
No artigo 8.2º da devandita orde establecíase que a contía correspondente á primeira anualidade sería librada antes do 1 de novembro de 2007, tras a aceptación da axuda por parte do beneficiario e da entrega dunha fotocopia compulsada do contrato asinado co tradutor, así como do aval a que se fai referencia no artigo 10.3º.
Dado que á convocatoria responderon numerosas entidades estranxeiras ou con obras de persoas residentes no estranxeiro, a xestión sufriu atrasos inesperados, debido a que a documentación experimentou os atrancos derivados tanto da transmisión como da interpretación dos documentos intercambiados. Deste xeito, a tramitación administrativa sufriu un atraso, imprevisible no momento de realizar a redacción da orde citada.
Debido a isto,
DISPOÑO:
Artigo 1º.-Ampliación de prazo.
Ampliar ata o 20 de novembro o prazo previsto no artigo 8.2º da orde de convocatoria, e referido ao libramento da primeira anualidade de 2007.
Disposicións derradeiras
Primeira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de outubro de 2007.
Ánxela Bugallo Rodríguez
Conselleira de Cultura e Deporte
ORDE do 29 de outubro de 2007 pola que se establecen os domingos e festivos nos cales se autoriza a apertura de establecementos comerciais durante o ano 2008.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 31/10/2007

A Lei 13/2006, do 27 de decembro, de horarios comerciais de Galicia (DOG do 29 de decembro) determina no seu artigo 5 que os domingos e días festivos nos que os establecementos comerciais poderán permanecer abertos ao público serán, como máximo, de oito ao ano.
Así mesmo, o artigo 6 do mesmo texto legal sinala que os domingos e festivos de apertura serán determinados para cada período anual mediante orde da consellería que posúa as competencias en materia de comercio, logo de consulta ás asociacións de consumidores máis representativas con implantación en toda a comunidade, ao Consello Galego de Cámaras Oficiais de Comercio, Industria e Navegación de Galicia e ás demais organizacións empresariais e sindicais do sector comercial máis representativas de Galicia.
A Consellería de Innovación e Indsustria ten competencia en materia de comercio de acordo co disposto no Decreto 213/2006, do 23 de novembro, polo que se establece a estrutura orgánica da Consellería de Innovación e Industria.
En aplicación dos citados preceptos, logo de consulta efectuada aos axentes socioeconómicos determinados pola lei, e tendo en conta o interese xeral do comercio e dos consumidores, procédese á fixación dos 8 domingos e festivos que, para os efectos do exercicio da actividade comercial, terán a condición de hábiles durante o ano 2008.
Polo tanto, no uso das facultades que teño conferidas,
DISPOÑO:
Artigo único.-Os domingos e festivos nos cales os establecementos comerciais poderán permanecer abertos ao público cun horario máximo de 12 horas diarias durante o ano 2008 son:
13 de xaneiro.
19 de marzo.
6 de xullo.
1 de novembro.
6 de decembro.
14 de decembro.
21 de decembro.
28 de decembro.
Santiago de Compostela, 29 de outubro de 2007.
PD (Resolución 23-10-2007)
Emilio Nogueira Moure
Secretario xeral da Consellería de Innovación
e Industria
ORDE do 22 de outubro de 2007 pola que se establecen as contías dos complementos retributivos autonómicos vinculados á excelencia curricular docente e investigadora e de xestión do persoal docente e investigador funcionario e contratado doutor das universidades públicas que compoñen o sistema universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 31/10/2007

A Lei orgánica 6/2001, do 21 de decembro, de universidades, establece nos seus artigos 55 e 69 que as comunidades autónomas poderán establecer retribucións adicionais vinculadas a méritos individuais docentes, investigadores e de xestión.
O Decreto 55/2004, do 4 de marzo, polo que se establecen as retribucións adicionais vinculadas a méritos individuais docentes, investigadores e de xestión do profesorado universitario, dispón no seu artigo 4, punto 3º, que os tramos de recoñecemento da excelencia curricular e investigadora serán fixados pola Comisión Galega de Informes, Avaliación, Certificación e Acreditación, CGIACA, nun protocolo de avaliación, e procederase posteriormente a fixar a súa contía.
Pola súa parte o punto cuarto do mesmo artigo dispón que o complemento de recoñecemento polos cargos de xestión se establecerá unha vez que a CGIACA determine nun protocolo as valoracións e equiparacións, e procederase posteriormente a fixar a súa contía.
Por Orde do 16 de outubro de 2006, DOG nº 207, do 26 de outubro, publicouse o protocolo de avaliación elaborado pola CGIACA relativo aos criterios e méritos de valoración e aos procedementos para solicitar a valoración previa e asignación dos complementos de recoñecemento da excelencia curricular docente e investigadora, e de recoñecemento polos cargos de xestión, polo que procede que se determine a contía anual destes complementos retributivos adicionais.
Polo exposto, e en virtude do establecido no artigo 5 e na disposición derradeira primeira do citado Decreto 55/2004, esta consellería
DISPÓN:
Artigo único.-As contías anuais dos complementos retributivos autonómicos vinculados á excelencia curricular docente e investigadora e o de xestión quedan fixados nas seguintes contías:
1. O complemento de recoñecemento á excelencia curricular docente e investigadora será de catrocentos cincuenta euros anuais.
2. O complemento de recoñecemento polos cargos de xestión será de douscentos corenta euros anuais.
Disposición derradeira
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 22 de outubro de 2007.
Laura Sánchez Piñón
Conselleira de Educación e Ordenación Universitaria
ORDE do 23 de outubro de 2007 pola que se modifica o artigo 6 dos anexos I, II, III, IV, V, VI e VII así como o artigo 17 da Orde do 26 de abril (Diario Oficial de Galicia do 18 de maio) pola que se establecen as bases reguladoras para a concesión, en réxime de concorrencia competitiva, das subvencións para o fomento da innovación empresarial no ámbito da Comunidade Autónoma de Galicia e se procede á súa convocatoria para o ano 2007.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 31/10/2007

Por Orde do 26 de abril de 2007 aprobáronse as bases que rexen a convocatoria de axudas para o fomento da innovación empresarial no ámbito da Comunidade Autónoma de Galicia e se procede á súa convocatoria para o ano 2007.
No artigo 6 dos anexos I, II, III, IV, V, VI e VII e no artigo 17 da devandita orde establécese que, para poder percibir as axudas, será preciso presentar, na data límite do 31 de outubro do exercicio correspondente á anualidade de que se trate, a documentación requirida.
Tendo en conta o atraso producido na resolución das devanditas axudas, motivado polo volume de solicitudes presentadas e polo longo proceso de avaliación, e co fin de viabilizar o proceso de xestión e dado que non se causa prexuízo a terceiros, procede modificar o referido artigo 6 dos anexos I, II, III, IV, V, VI e VII e o artigo 17 da orde de convocatoria,
DISPOÑO:
A modificación do artigo 6 dos anexos I, II, III, IV, V, VI e VII e do artigo 17 da Orde do 26 de abril de 2007 pola que se aproban as bases que rexen a convocatoria de axudas para o fomento da innovación empresarial no ámbito da Comunidade Autónoma de Galicia para o ano 2007, no referente ao prazo de presentación dos xustificantes correspondentes aos gastos realizados no ano 2007, do seguinte xeito:
O prazo será regulado na publicación da resolución de adxudicación de cada un dos procedementos.
Santiago de Compostela, 23 de outubro de 2007.
Fernando Xabier Blanco Álvarez
Conselleiro de Innovación e Industria
ORDE do 15 de outubro de 2007 sobre delegación de competencias no secretario xeral da Presidencia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 31/10/2007

De acordo co disposto na disposición adicional primeira do Decreto 44/2006, polo que se establece a estrutura orgánica dos órganos superiores dependentes da Presidencia da Xunta de Galicia, modificado polo Decreto 145/2007, do 19 de xullo, estes órganos estarán baixo a dependencia orgánica da Consellería de Presidencia, Administracións Públicas e Xustiza, que exercerá respecto deles todas as competencias en materia de persoal e as xestionará a través da Secretaría Xeral da Presidencia.
A delegación de competencias permite a axilización administrativa necesaria, dentro do respecto aos principios informadores da actuación administrativa que se recollen no artigo 103.1º da nosa Constitución.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, reguladora da Xunta e da súa Presidencia, na redación dada pola Lei 11/1988, do 20 de outubro, e de conformidade co disposto no artigo 13 da Ley 30/1992, do 26 de novembro, de réxime xurídico das administracións públicas e do procedemento administrativo común, e a prol dunha maior eficacia na xestión do persoal dependente dos órganos superiores da Presidencia e da Delegación da Xunta de Galicia en Bos Aires,
DISPOÑO:
Artigo 1º
Deléganse na Secretaría Xeral da Presidencia as facultades que lle corresponden ao conselleiro en materia de persoal, en relación ao persoal dependente dos distintos órganos superiores dependentes da Presidencia da Xunta de Galicia, nos termos previstos no artigo 15 da Lei 4/1988, do 26 de maio, e demais disposicións en vigor.
Artigo 2º
As resolucións administrativas que se adopten facendo uso da delegación contida nesta orde farán constar expresamente esta circunstancia e considéranse ditadas polo órgano delegante.
Artigo 3º
Esta delegación estará vixente en tanto en canto se manteña a súa habilitación regulamentaria.
Artigo 4º
Esta delegación supón a advocación previa da delegación de competencias previstas no artigo 1.e) da Orde do 11 de agosto de 2005 sobre delegación de competencias no secretario xeral da Consellería de Presidencia, Administracións Públicas e Xustiza, no que se refire ao persoal dependente dos órganos superiores da Presidencia da Xunta de Galicia.
Disposición derrogatoria
Queda derrogada a orde da Consellería de Presidencia, Administracións Públicas e Xustiza do 29 de marzo de 2006, pola que se dispón a encomenda á Secretaría Xeral da Presidencia da xestión do persoal dos distintos centros directivos dependentes da Presidencia da Xunta de Galicia.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 15 de outubro de 2007.
José Luis Méndez Romeu
Conselleiro de Presidencia, Administracións Públicas e Xustiza
ORDE do 18 de outubro de 2007 pola que se modifica a do 29 de maio pola que se actualiza a oferta modular, polo réxime de persoas adultas, en modalidade presencial, de ciclos formativos de formación profesional en centros públicos da Comunidade Autónoma de Galicia para o curso 2007-2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 31/10/2007

A Lei orgánica 2/2006, do 3 de maio, de educación, establece no seu artigo 5.1º que todas as persoas deben ter a posibilidade de se formar ao longo da vida, dentro e fóra do sistema educativo.
A Lei orgánica 5/2002, do 19 de xuño, das cualificación e da formación profesional, ten por obxecto a ordenación dun sistema integral de formación profesional; cualificación e acreditación que responda con eficacia e transparencia ás demandas sociais e económicas a través das diversas modalidades formativas.
A Orde do 23 de abril de 2007 regulou o desenvolvemento dos ciclos formativos de formación profesional, en réxime ordinario e para as persoas adultas, e as probas libres para a obtención dos títulos de técnico e técnico superior.
A Orde do 29 de maio de 2007 actualizou a oferta modular polo réxime de persoas adultas, en modalidade presencial, de ciclos formativos de formación profesional en centros públicos da Comunidade Autónoma de Galicia para o curso 2007-2008.
Neste contexto, a necesidade de manter en todo momento actualizada a oferta educativa dos centros xustifica a súa revisión para que as persoas adultas posúan unha oferta, de xeito parcial por módulos, diversificada e adaptada ás súas necesidades e ás demandas do mercado laboral.
De acordo co Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, tendo en conta o informe da Dirección Xeral de Formación Profesional e Ensinanzas Especiais e de conformidade coa proposta da Dirección Xeral de Ordenación e Innovación Educativa, esta consellería
DISPÓN:
Artigo único.-Modificar a Orde do 29 de maio de 2007, pola que se actualiza a oferta modular polo réxime de persoas adultas, en modalidade presencial, de ciclos formativos de formación profesional en centros públicos da Comunidade Autónoma de Galicia para o curso 2007-2008, engadindo á oferta educativa que figura no seu anexo a autorización para a implantación dos módulos nos ciclos formativos e centros educativos que se relacionan no anexo I, e suprimindo dela a autorización para implantar os módulos dos ciclos formativos e centros que se indican no anexo II.
Disposicións derradeiras
Primeira.-Autorízanse a Secretaría Xeral, á Dirección Xeral de Formación Profesional e Ensinanzas Especiais e á Dirección Xeral de Ordenación e Innovación Educativa para adoptaren as medidas necesarias para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de outubro de 2007.
Laura Sánchez Piñón
Conselleira de Educación e Ordenación Universitaria
Ver referencia pdf "21100D003P055.PDF"